Virðulegi forseti . Sú krafa sem sett er fram af þingmönnum um að öll gögn málsins skuli lögð fram hlýtur að teljast mjög eðlileg . Í þessum hópi höfum við misjafnan bakgrunn . Við erum ekki öll lögfræðingar og því höfum við misjafnan grunn til að byggja skoðun okkar á þessum málum . Þannig var því háttað innan þeirrar þingmannanefndar sem um málið fjallaði . Þess vegna kallaði hún eftir lögfræðiálitum og sérfræðiálitum á þessum sviðum til þess að meta stöðuna . Nú er komið að okkur að meta vinnu hennar og það hlýtur að vera réttmæt krafa okkar að öll gögnin liggi á borðinu þannig að við getum myndað okkur skoðun í þessu máli hvert og eitt . Það vekur einnig athygli , virðulegi forseti , að hér hafa ekki komið fulltrúar Framsóknarflokksins til að gera grein fyrir skoðun sinni í þessu máli . ( Gripið fram í . ) Það vekur líka athygli að þeir fulltrúar Hreyfingarinnar sem komið hafa upp , tala gegn þessu ( Gripið fram í : Hvers lags málflutningur er þetta ? ) og nú á að vera „ wiki-leynd “ yfir málunum . Það vekur einnig athygli að sá fulltrúi Vinstri grænna sem hér hefur talað , talar gegn þessu . Það er magnað hvernig þeir flokkar sem mest hafa talað um lýðræði og gegnsæi haga málflutningi sínum undir þessum lið .